স্বর্ণলতা (গায়িকা)

স্বর্ণলতা (২৯ এপ্রিল ১৯৭৩ - ১২ সেপ্টেম্বর ২০১০) ছিলেন একজন ভারতীয় নেপথ্য সঙ্গীতশিল্পী। ২২ বছরের কর্মজীবনে তিনি ভারতীয় বিভিন্ন ভাষায়, তথা তামিল, মালয়ালম, তেলুগু, কন্নড়, হিন্দি, উর্দু, বাংলা, ওড়িয়া, পাঞ্জাবি ও বাগাড়া ভাষায় ছয় হাজারের অধিক গান গেয়েছেন।

তিনি করুত্তম্মা (১৯৯৪) চলচ্চিত্রের "পোরালে পোন্নুতায়ি" গানে কণ্ঠ দিয়ে শ্রেষ্ঠ নারী নেপথ্য কণ্ঠশিল্পী বিভাগে জাতীয় চলচ্চিত্র পুরস্কার অর্জন করেন। গানটির সুর করেছেন এ আর রহমান, যার সুরে তিনি অসংখ্য স্মরণীয় গান রেকর্ড করেছেন। তিনি রহমানের সুরে গান গেয়ে জাতীয় চলচ্চিত্র পুরস্কার বিজয়ী প্রথম নারী নেপথ্য সঙ্গীতশিল্পী। এছাড়া তিনি তিনবার তামিলনাড়ু রাজ্য চলচ্চিত্র পুরস্কার অর্জন করেছেন। তার ভিন্নধর্মী কণ্ঠ তাকে নেপথ্য সঙ্গীতে খ্যাতি পেতে সহায়তা করে।

প্রারম্ভিক জীবন
স্বর্ণলতা ১৯৭৩ সালের ২৯ এপ্রিল কেরল রাজ্যের পালক্কাড় জেলার চিত্তুরে জন্মগ্রহণ করেন। তার পিতা কে. সি. চেরুকুট্টি ও মাতা কল্যাণী। তার পিতা একজন হারমোনিয়াম বাদক ও সঙ্গীতশিল্পী ছিলেন। তার মায়েরও সঙ্গীতের প্রতি আগ্রহ ছিল। স্বর্ণলতার মাতৃভাষা মালয়ালম। তিনি তিন বছর বয়স থেকে কর্ণাটকীয় ও হিন্দুস্তানি শাস্ত্রীয় সংগীতের তালিম শুরু করেন। তার বোন সরোজা ছিলেন তার প্রথম সঙ্গীত শিক্ষক। শৈশবে তিনি হারমোনিয়াম ও কিবোর্ড বাজানোর প্রশিক্ষণ নেন। তার পরিবার পরবর্তী কালে কর্ণাটকের শিবমজ্ঞা জেলার ভদ্রবতীতে চলে যায়, সেখানে তিনি তার প্রাথমিক শিক্ষা সম্পন্ন করেন।

কর্মজীবন
স্বর্ণলতার পরিবার ১৯৮৭ সালে চলচ্চিত্র শিল্পে তাঁর সঙ্গীত প্রতিভার মূল্যায়নের অন্বেষণে চেন্নাই পাড়ি জমায়। ১৯৮৭ সালে চলচ্চিত্রে তাঁর প্রথম সুযোগ আসে, তিনি এম. এস. বিশ্বনাথনের সুরে নিথিক্কু তান্ডানাই চলচ্চিত্রে কে জে যেসুদাসের সাথে "চিন্নাঞ্চিরুকিলিয়ে কন্নাম্মা" গানে কণ্ঠ দেন। তাঁর কর্মজীবনের শুরুর এই সময়ে ক্ষত্রিয় (১৯৯০) চলচ্চিত্রে ইলাইয়ারাজার সুরে "মালায়িল ইয়ারো" গানটি তাঁকে নেপথ্য সঙ্গীত শিল্পে শীর্ষ গায়িকার স্থান পেতে সহায়তা করে। ইলাইয়ারাজার সুরে চিন্না তাম্বি (১৯৯১) চলচ্চিত্রের "পোবম্মা ওরকলম" গানে কণ্ঠ দিয়ে তিনি শ্রেষ্ঠ নারী নেপথ্য সঙ্গীতশিল্পী বিভাগে তামিলনাড়ু রাজ্য চলচ্চিত্র পুরস্কার অর্জন করেন। একই বছর তিনি তালাপতি (১৯৯১) চলচ্চিত্রের "রাক্কাম্মা কাইয়া তাট্টু" গানে এস. পি. বালসুব্রমণ্যমের সাথে কণ্ঠ দেন, যা বিবিসি'র আয়োজিত বিশ্বের শীর্ষ দশ গান ভোটে চতুর্থ স্থান লাভ করে।  তেবর মগন (১৯৯২) চলচ্চিত্রের "মসারু পোন্নায় বরুগা" এবং বল্লি (১৯৯৩) চলচ্চিত্রের "এন্নুলে এন্নুলে" গানে কণ্ঠ দেন। "পবম্মা অরকলম"

তিনি ১৯৯৪ সালে এ আর রহমানের সুরে করুত্তম্মা চলচ্চিত্রের "পোরালে পুন্নতায়ি", কাদালান চলচ্চিত্রের "মুক্কাবলা" ও পবিত্র চলচ্চিত্রের "মট্টু বিট্টাদা" গানে কণ্ঠ দেন। প্রথম গানটির জন্য তিনি শ্রেষ্ঠ নারী নেপথ্য কণ্ঠশিল্পী বিভাগে জাতীয় চলচ্চিত্র পুরস্কার এবং তামিলনাড়ু রাজ্য চলচ্চিত্র পুরস্কার অর্জন করেন। পরবর্তী কালে তিনি রহমানের সুরে বম্বে (১৯৯৫), ইন্ডিয়ান (১৯৯৬) ও মিন্সার কনবু (১৯৯৭) চলচ্চিত্রের গানে কণ্ঠ দেন।

মৃত্যু
স্বর্ণলতা ২০১০ সালের ১২ই সেপ্টেম্বর ৩৭ বছর বয়সে চেন্নাইয়ের একটি বেসরকারি হাসপাতালে মৃত্যুবরণ করেন। তিনি এক বছর ধরে ফুসফুসের রোগে ভুগছিলেন।

পুরস্কার ও সম্মাননা
চলচ্চিত্র পুরস্কার

সরকারি সম্মাননা
 ১৯৯৪ - তামিল সঙ্গীতে অবদানের জন্য তামিলনাড়ু সরকার কর্তৃক কালাইমামনি পুরস্কার

তথ্যসূত্র

বহিঃসংযোগ
 

১৯৭৩-এ জন্ম
২০১০-এ মৃত্যু
২০শ শতাব্দীর ভারতীয় গায়িকা
২১শ শতাব্দীর ভারতীয় গায়িকা
কেরলের সঙ্গীতশিল্পী
কেরলের নারী সঙ্গীতজ্ঞ
ভারতীয় নেপথ্য গায়িকা
কন্নড় নেপথ্য সঙ্গীতশিল্পী
তামিল নেপথ্য সঙ্গীতশিল্পী
তামিল ভাষার সঙ্গীতশিল্পী
তেলুগু নেপথ্য সঙ্গীতশিল্পী
মালয়ালম নেপথ্য সঙ্গীতশিল্পী
শ্রেষ্ঠ নারী নেপথ্য কণ্ঠশিল্পী বিভাগে জাতীয় চলচ্চিত্র পুরস্কার (ভারত) বিজয়ী
তামিলনাড়ু রাজ্য চলচ্চিত্র পুরস্কার বিজয়ী
কালাইমামানি পুরস্কার প্রাপক
ভারতে সংক্রামক রোগে মৃত্যু
তামিল সঙ্গীতশিল্পী
ফিল্মফেয়ার পুরস্কার দক্ষিণ বিজয়ী
২০শ শতাব্দীর ভারতীয় গায়ক
২১শ শতাব্দীর ভারতীয় গায়ক